b"\n_START_ARTICLE_\nAndreas Hval\n_START_SECTION_\nFamilie og yrkesliv\n_START_PARAGRAPH_\nHan var s\xc3\xb8nn av g\xc3\xa5rdbruker Henrik Jensen Hval og hustru Ingeborg Olsdatter Kn\xc3\xa6stang. Han giftet seg med Thora Elise F\xc3\xa6rden, s\xc3\xb8ster til sogneprest Michael Johan F\xc3\xa6rden og amtsskolebestyrer Engebret Moe F\xc3\xa6rden og kusine til biskop og eventyrsamler J\xc3\xb8rgen Moe. Han hadde studentereksamen fra 1867 og teologisk embedseksamen fra 1873. Hval var l\xc3\xa6rer ved Ringerikes realskole 1869\xe2\x80\x931973, l\xc3\xa6rer ved Aars og Voss' skole 1873\xe2\x80\x931875, l\xc3\xa6rer ved Nissens pikeskole 1875\xe2\x80\x931876, stiftskapellan i Hamar stift 1876\xe2\x80\x931877 og residerende kapellan i S\xc3\xb8r-Odal 1877\xe2\x80\x931880. I 1880 kom han til Trondhjem som fengselsprest ved straffeanstalten (tukthuset). Ved siden av denne noks\xc3\xa5 frie stillingen var Hval fra 1900 sekret\xc3\xa6r og forretningsf\xc3\xb8rer i Den norske kirkes presteforening.\n_START_SECTION_\nPolitisk arbeid\n_START_PARAGRAPH_\nSammen med Karl Rygh, Marius B\xc3\xb8ckman og Johan Christian H\xc3\xb8itomt tilh\xc3\xb8rte Hval en generasjon av yngre embedsmenn som ledet Grundlovsforeningen i Trondhjem fra 1880-\xc3\xa5rene. Han var innvalgt p\xc3\xa5 Stortinget fra kj\xc3\xb8pstedene Trondhjem og Levanger 1892\xe2\x80\x931894, etter \xc3\xa5 ha m\xc3\xb8tt fast for statsr\xc3\xa5d Jacob Aall Bonnevie 1890\xe2\x80\x931891. Hval var medlem av Stortingets konstitusjonskomit\xc3\xa9 1890\xe2\x80\x931891 og sekret\xc3\xa6r i Stortingets kirkekomit\xc3\xa9 1892\xe2\x80\x931894. I likhet med sin generasjon i Trondhjem beveget han seg i reaksjon\xc3\xa6r retning i forsvar av kongens absolutte veto og motstand mot statsr\xc3\xa5denes adgang til stortingsforhandlingene. Ved slutten av stortingsperioden i 1894 mente Peder Rinde at \xc2\xabden smule moderasjon\xc2\xbb som Hval hadde vist f\xc3\xb8rste gang han m\xc3\xb8tte p\xc3\xa5 tinget, \xc2\xaber n\xc3\xa5 fullstendig fordampet\xc2\xbb. Rundt \xc3\xa5rhundreskiftet opplevde de to konservative velgerforeningene i Trondhjem et konfliktfylt generasjonsskifte, som endte med at n\xc3\xa6ringslivets yngre menn f\xc3\xb8rte an i H\xc3\xb8yre."